**North European Oil Trade** (NEOT) on vuonna 2004 perustettu suomalainen riippumaton polttoaineiden hankintayhtiö, joka harjoittaa öljy- ja biopolttoaineiden tukkukauppaa. Yhtiön omistavat S-ryhmän Suomen Osuuskauppojen Keskuskunta (51%) ja St1 Nordicin St1 (49%). Sen liikevaihto vuonna 2015 oli noin 4,1 miljardia euroa. NEOT toimittaa polttoainetta S-ryhmän ABC- sekä St1:n St1- ja Shell-huoltoasemaketjuille. Yhtiö myy lisäksi polttoöljyä yksityis- ja yritysasiakkailleen, joita on Suomessa yli 150 000. 

Vuonna 2017 NEOT oli liikevaihdolla mitattuna Suomen 16. suurin yritys.

NEOT hankkii ja kuljettaa ­Suomen liikenteen polttonesteistä noin 40 prosenttia eli vuositasolla noin seitsemän miljardia litraa. Määrästä noin 80 prosenttia tuodaan muiden Pohjoismaiden jalostamoilta, loput ostetaan Nesteeltä.

North European Bio Tech
-----------------------

North European Bio Tech (NEB) oli SOK:n ja St1:n vuonna 2013 perustama osakkuusyhtiö, joka rakensi ja vuokrasi biopolttoaineiden tuotantoyksiköitä.   Lokakuussa 2017 St1 Nordic Oy osti SOK:n osuuden yhtiöstä, joka fuusioitiin St1:een 2019.

Toiminta
--------

NEOT hankkii öljytuotteensa lähinnä Itämeren ympäristössä toimivilta jalostamoilta ja laivaa ne Suomeen. NEOT:llä on kuusi terminaalia, joista neljä on rannikon satamissa toimivia tuontiterminaaleja ja kaksi sisämaan jakeluterminaaleja. Suurimmat tuontiterminaalit sijaitsevat Haminan satamassa sekä Porin Tahkoluodossa.

Laitokset
---------

### Göteborg

Kesällä 2015 St1 Biofuels toimitti NEB:ille etanolin tuotantolaitoksen Göteborgiin Ruotsiin. Etanolix-laitoksessa tehdään bioetanolia muun muassa lähialueen leipomoteollisuuden jätteistä. Laitoksen tuotantokapasiteetti, noin 5 miljoonaa litraa etanolia vuodessa on vuokrattu NEOT:ille.

### Kajaani

Elokuussa 2015 NEB alkoi rakentaa puupohjaista raaka-ainetta hyödyntävää etanolitehdasta Kajaaniin. Kyseessä on maailman ensimmäinen sahanpurua raaka-aineena hyödyntävä etanolitehdas. Renforsin Rannan teollisuusalueella sijaitseva Cellunolix-laitos tuottaa vuodessa noin 10 miljoonaa litraa bioetanolia lähialueen sahoilla syntyvästä sahanpurusta. Tuotantokapasiteetti vuokrataan NEOT:ille, joka käyttää sitä muun muassa Flexifuel-autoissa käytettävää E85-polttoaineen biokomponenttina. Etanolitehtaan tuotantoa testataan kesällä 2016 ja se on tarkoitus käynnistää loppuvuonna 2016. Hanke tarvitsee tuotekehitykseen, suunnitteluun ja rakentamiseen työntekijöitä noin 200 henkilötyövuoden verran ja sen tavoite on luoda pohjaa vastaaville isommille laitoksille. Sahanpurusta valmistettu etanolilla tuetaan Suomen hallituksen tavoitetta lisätä kestävistä raaka-aineista tuotettujen kotimaisten biopolttoaineiden käyttöä. Työ- ja elinkeinoministeriö onkin myöntänyt hankkeelle investointitukea 30 prosenttia 40 miljoonan euron kokonaisinvestoinnista.  

### Lappeenranta

Kesäkuussa 2014 uutisoitiin, että metsäteollisuusjätti UPM teki sopimuksen Lappeenrannan biojalostamossa tuotettavan uusiutuvan dieselin, UPM BioVernon, myymisestä NEOT:in kautta suomalaisille huoltamoketjuille.

Lähteet
-------

1. 1 2 3 4 5 6 7  Nort European Oil Trade Oy *Kauppalehti*. Viitattu 22.8.2016.
2. ↑  Edullista Rainbow-bensiiniä odotellessa  31.1.2013. Helsingin Sanomat. Viitattu 16.7.2014.
3. 1 2 3  NEOT:n kotisivut NEOT.
4. ↑  Talouselämä 21/2018
5. ↑  Perttu Räisänen: St1:n johtoon nouseva Henrikki Talvitie perää vastuuta ja realismia öljyalalle - "Ratkaisuja ilmastonmuutokseen ei tällä hetkellä ole" *Kauppalehti*. Viitattu 19.6.2019.
6. ↑  Nort European Bio Tech Oy *Kauppalehti*. Viitattu 15.8.2016.
7. 1 2 3  Vuosikertomus 2015 St1.  Arkistoitu 17.8.2016. Viitattu 02.08.2016.
8. ↑  NEOT Group | St1 Nordic Oy ostaa SOK:n osuuden North European Bio Tech Oy:stä *neot.fi*.  Arkistoitu 15.8.2022. Viitattu 19.6.2019.
9. ↑  Patentti-ja rekisterihallitus ja Verohallinto, Yritys-ja yhteisötietojärjestelmä: North European Bio Tech Oy
10. 1 2  Maailman ensimmäinen - Pian valmistuva suomalaistehdas toimittaa polttoainetta ABC:lle, St1:lle ja Shellille  12.1.2016. Talouselämä. Viitattu 15.8.2016.
11. ↑  Sahanpurusta liikenteen polttoainetta - Kajaaniin rakennetaan uusi tehdas  14.8.2014. Tekniikka & Talous. Viitattu 15.8.2016.
12. ↑  Historiallinen murros: ABC:n, Shellin ja St1:n mittareista alkaa saada suomalaisen metsäjätin valmistamaa polttoainetta  16.6.2014. Talouselämä.  Arkistoitu 19.6.2014. Viitattu 30.6.2014.

Aiheesta muualla
----------------

* North European Oil Trade